Nõukogu määrus (EÜ) nr 774/94,

29. märts 1994,

kvaliteetse veiseliha, samuti sealiha, kodulinnuliha, nisu ja meslini ning kliide, peprede ja muude töötlusjääkide suhtes teatavate ühenduse tariifikvootide avamise ja haldamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 113,

võttes arvesse komisjoni ettepanekut

ning arvestades, et:

ühendus on pidanud läbirääkimisi uute tariifisoodustuste suhtes vastavalt GATTi artiklile XXVIII; kõnealuste läbirääkimiste tulemusel on sõlmitud kokkulepped Argentina, Brasiilia, Kanada, Poola, Rootsi ja Uruguayga; kõnealused kokkulepped on heaks kiidetud nõukogu 20. detsembri 1993. aasta otsusega; [1]

kõnealuste kokkulepetega sätestatakse teatavatel tingimustel aastaste tariifikvootide avamine 1. jaanuaril 1994 CN-koodide 02013000, 02023090, 02061095 ja 02062991 alla kuuluva kvaliteetse veiseliha suhtes, CN-koodide 02031913 ja 02032915 alla kuuluva sealiha suhtes, CN-koodide 02074110, 02074141, 02074171, 02074210, 02074211 ja 02074271 alla kuuluva kodulinnuliha suhtes, CN-koodide 10011000 ja 10019099 alla kuuluva nisu ja meslini suhtes ning CN-koodide 23023010, 23023090, 23034010 ja 23034020 alla kuuluvate kliide, peprede ja muude töötlusjääkide suhtes; seetõttu avatakse need kvoodid alates 1. jaanuarist 1994;

kõnealused kokkulepped sõlmitakse määramata ajaks; otstarbekohasuse ja tõhususe huvides tuleks kvoodid avada mitmeks aastaks;

toodete laadi, lähteriiki ja päritolu tagav süsteem võib osutuda asjakohaseks; sel eesmärgil tuleks kõnealuste uute tariifisoodustuste raames toimuval impordil esitada autentsussertifikaat;

võib osutuda põhjendatuks jaotada selline sissevedu vastavalt ühenduse turu vajadustele tervele aastale; sel eesmärgil võib osutuda asjakohaseks impordilitsentsi esitamisel põhinev kvootide kasutussüsteem;

kui nõukogu eespool nimetatud kokkulepped heaks kiidab, muutub ülearuseks süsteem, mis on ette nähtud teravilja (välja arvatud maisi ja riisi) tuulamisel, jahvatamisel või muul töötlemisel saadud kliide, peprede ja muude töötlusjääkide importi käsitleva ja määrust (EMÜ) nr 2658/87 (tariifi- ja statistikanomenklatuuri ja ühise tollitariifistiku kohta) [2] muutva nõukogu 28. märtsi 1988. aasta määrusega (EMÜ) nr 1058/88; seepärast tuleks kõnealune määrus kehtetuks tunnistada;

käesoleva määruse üksikasjalikud rakenduseeskirjad ja eelkõige kvootide tõhusaks haldamiseks nõutavad sätted tuleb vastu võtta veise- ja vasikalihaturu ühist korraldust käsitleva 27. juuni 1968. aasta määruse (EMÜ) nr 805/68 [3] artiklis 27 sätestatud korra või kvootide avamisest mõjutatavate turgude ühiseid korraldusi käsitlevate muude määruste vastavate artiklite kohaselt;

nõukogu 5. veebruari 1979. aasta määruses (EMÜ) nr 234/79 põllumajandustoodete puhul kasutatava ühise tollitariifistiku kohandamise korra kohta [4] ja nõukogu 23. juuli 1987. aasta määruses (EMÜ) nr 2658/87 tariifi- ja statistikanomenklatuuri ja ühise tollitariifistiku kohta [5] sätestatakse juba, et komisjon võib teha käesolevasse määrusesse tehnilisi muudatusi ja kohandusi, mis on vajalikud koondnomenklatuuris ja TARIC-koodides tehtud muudatuste järgimiseks; kõigi nõukogu poolt vastu võetud kvoodimahu ja kvootidega seotud nõudmiste muudatustega peab kaasnema muudatuste tegemine käesolevas määruses; olukorra lihtsustamiseks tuleks sätestada, et komisjon võib teha käesolevas määruses muudatusi ja kohandusi määruse (EMÜ) nr 805/68 artiklis 27 sätestatud korra või muude eespool nimetatud määruste kohaselt,

ON VASTU VÕTNUD KÄESOLEVA MÄÄRUSE:

Artikkel 1

1. CN-koodide 0201 ja 0202 alla kuuluva värske, jahutatud või külmutatud kvaliteetse veiseliha ja CN-koodide 02061095 ja 02062991 alla kuuluvate toodete suhtes avatakse ühenduse aastane tariifikvoot kogumahuga 18000 tonni väljendatuna toote kaalus.

2. Kvoodimahu piires kohaldatav ühise tollitariifistiku maksumäär on 20 % ja muutuv impordimaksumäär 0 %.

Artikkel 2

1. CN-koodide 02031913 ja 02032915 alla kuuluva värske, jahutatud või külmutatud sealiha suhtes avatakse ühenduse aastane tariifikvoot kogumahuga 7000 tonni.

2. Kvoodimahu piires kohaldatav muutuv impordimaksumäär on 0 %.

Artikkel 3

1. CN-koodide 02074110, 02074141 ja 02074171 alla kuuluva kodulinnuliha suhtes avatakse ühenduse aastane tariifikvoot kogumahuga 15500 tonni.

2. Kvoodimahu piires kohaldatav muutuv impordimaksumäär on 0 %.

Artikkel 4

1. CN-koodide 02074210, 02074211 ja 02074271 alla kuuluva kalkuniliha suhtes avatakse ühenduse aastane tariifikvoot kogumahuga 2500 tonni.

2. Kvoodimahu piires kohaldatav muutuv impordimaksumäär on 0 %.

Artikkel 5

1. CN-koodide 10011000 ja 10019099 alla kuuluva kvaliteetnisu suhtes avatakse ühenduse aastane tariifikvoot kogumahuga 300000 tonni.

2. Kvoodimahu piires kohaldatav muutuv impordimaksumäär on 0 %.

Artikkel 6

1. CN-koodide 23023010, 23023090, 23024010 ja 23024090 alla kuuluva nisu ja teravilja (välja arvatud maisi ja riisi) kliide, peprede ja muude töötlusjääkide suhtes avatakse ühenduse aastane tariifikvoot kogumahuga 475000 tonni.

2. Kvoodimahu piires kohaldatav muutuv impordimaksumäär on 0 %. Kohaldatav ühise tollitariifistiku maksumäär on 40,80 eküüd CN-koodide 23023010 ja 23024010 alla kuuluvate toodete tonni kohta, 83,40 eküüd CN-koodi 23023090 alla kuuluvate toodete tonni kohta ja 83,00 eküüd CN-koodi 23024090 alla kuuluvate toodete tonni kohta.

Artikkel 7

Üksikasjalikud eeskirjad käesoleva määruse rakendamiseks ja vajaduse korral:

a) toote laadi, lähteriiki ja päritolu tagavad sätted,

b) punktis a osutatud tagatiste kontrollimist võimaldavate dokumentide tunnustamisega seotud sätted ja

c) impordilitsentside väljaandmise tingimused ja nende kehtivusaeg

tuleks vastu võtta määruse (EMÜ) nr 805/68 artiklis 27 sätestatud korra või asjaomaste turgude ühiseid korraldusi käsitlevate määruste vastavate artiklite kohaselt.

Artikkel 8

Kui nõukogu otsustab kohandada kõnealuse kvoodisüsteemi mahte ja muid tingimusi, eelkõige otsustades heaks kiita kokkuleppe ühe või mitme kolmanda riigiga, tehakse käesolevas määruses sellest tulenevad kohandused määruse (EMÜ) nr 805/68 artiklis 27 sätestatud korra või asjaomaste turgude ühiseid korraldusi käsitlevate määruste vastavate artiklite kohaselt.

Artikkel 9

Käesolevaga tunnistatakse kehtetuks määrus (EMÜ) nr 1058/88.

Artikkel 10

Käesolev määrus jõustub selle Euroopa Ühenduste Teatajas avaldamise päeval.

Käesolevat määrust kohaldatakse alates 1. jaanuarist 1994.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. märts 1994

Nõukogu nimel

eesistuja

G. Moraitis

[1] EÜT L 47, 18.2.1994, lk 1.

[2] EÜT L 104, 23.4.1988, lk 1.

[3] EÜT L 148, 28.6.1968, lk 24. Viimati muudetud määrusega (EMÜ) nr 3611/93 (EÜT L 328, 29.12.1993, lk 7).

[4] EÜT L 34, 9.2.1979, lk 2. Viimati muudetud määrusega (EMÜ) nr 3209/89 (EÜT L 312, 27.10.1989, lk 5).

[5] EÜT L 256, 7.9.1987, lk 1. Viimati muudetud komisjoni määrusega (EÜ) nr 534/94 (EÜT L 68, 11.3.1994, lk 5).

--------------------------------------------------